ངའི་མི་ཚེ་འདི་ཀིརྟི་ཚང་ལ་སྐྱེ་བ་བླངས་པ་ནས་བཟུང་སྟེ་ཀིརྟི་ཚང་སྤྱི་ལ་དབང་བའི་མི་ཞིག་ཏུ་རང་བཞིན་གྱིས་གྱུར་པ་རེད།ལྷག་པར་དུ་ད་ལོ་ཛ་དྲག་གི་བར་ཆད་དེ་བྱུང་བའི་རྗེས་ཀྱི་ངའི་སྐྱེ་བ་གསར་པ་དེ་ཁྱེད་རྣམ་པས་སྦྱིན་པ་ལྟར་མི་མང་རང་ལ་དབང་བ་ཞིག་ཏུ་རང་བཞིན་གྱིས་གྱུར་སོང༌།དེ་བཞིན་དུ་ངའི་ལུས་འདི་ཕ་མའི་ཁུ་ཁྲག་ལ་བརྟེན་ནས་བྱུང་བ་ཡིན་དུས་ཐོག་མ་ནས་མི་གཞན་ལ་བརྟེན་པ་ཞིག་ཡིན་ལ།ལྷག་པར་དུ་བར་ལམ་ཐེ་ཝན་ནས་སྨན་བཅོས་བྱེད་པའི་སྐབས།མི་འགའ་ཤས་ཀྱི་ཟུངས་ཁྲག་བླུག་པ་ལ་བརྟེན་ནས་ངའི་ལུས་བསྐྱར་དུ་འཚོ་ཐུབ་པ་བྱུང་བ་དེའང་མི་གཞན་གྱི་བཀའ་དྲིན་ལ་བརྟེན་པ་ཞིག་རེད།ངའི་མི་ཚེའི་ལྷག་མ་གང་ཡོད་པ་དེ་བོད་སྤྱི་པ་དང་མི་མང་གི་ཞབས་ཕྱི་ཞུ་རྒྱུ་དང༌།ལྷག་པར་དུ་ང་དང་ཐུན་མོང་མ་ཡིན་པའི་འབྲེལ་ཡོད་སེར་སྐྱ་མང་ཚོགས་ལ་ཕན་ཐོགས་བྱ་དགོས་པ་འདི་ངའི་ལས་འགན་གཙོ་བོར་གྱུར་ཡོད།